
A lelki egészség és a szabadidő eltöltési szokások összefüggése 16-17 évesek körében

Kulcsszavak: lelki egészség; szabadidő; koherencia; sport
A kutatásom célja volt, hogy megtudjam, a 15-18 éves középiskolás diákoknak mennyi szabadidejük van és ezt mivel töltik. Valamint összefüggést kerestem a szabadidő eltöltés módja és a (koherenciaérzettel mért) lelki egészség között. Ehhez szükséges kérdőívet 3 iskolában 203 fővel töltettem ki.

A megkérdezett fiatalok több mint egyharmada rendelkezik több mint 5 óra szabadidővel egy hétköznap. 192 fő válaszolta, hogy szombaton 5 óránál több szabadideje van. A diákok 1/4-e válaszolta, hogy idejük nagy részét a sport foglalja el. Középmezőnybe sorolták a számítógépezésre és internetezésre fordított időt.
Erre a korosztályra még nem annyira jellemző a kulturális szórakozás, 106 fő egyáltalán nem jelölte be a színházba/moziba járás tevékenységet.
A megkérdezett fiatalok 84,2%-ának van okostelefonja. Leginkább internetezésre használják a telefonjukat.
A szabadidős tevékenységek és a szabadidő mennyisége közötti összefüggések Spearman féle korrelációs vizsgálatnak az eredményei szerint: minél több szabadideje van a fiataloknak, annál inkább fordítják ezt internetezésre (p=0,003), bulizásra (p<0,001) és barátokkal való együttlétre (p=0,005). Minél több idejük van a fiataloknak, annál kevesebb időt szánnak sportolásra és olvasásra.

A 13 itemes koherenciaérzet skálán (SOC) az egyes itemekre minimum 1, maximum 7 pont volt adható, az elérhető pontszám minimum 13, maximum 91 pont volt. Minél magasabb az egyes összetevőkre, illetve a SOC-ra adott pontszám értéke, annál erősebb az egyén koherenciaérzete. Negatív összefüggés van a SOC és a „plázázás” között. Erős pozitív korreláció van ugyanakkor a sportolás, a számítógépezés, és a színházba járás között.
Akik többet sportolnak úgy érzik, jobban értik a körülöttük zajló eseményeket, jobban látják a célokat, a tevékenységük értelmét, míg akik többet számítógépeznek, elsősorban abban bíznak, hogy képesek menedzselni az életüket (Feltehetőn, mert több információval rendelkeznek).

A 15-18 éves korosztályt a passzív szabadidő eltöltés jellemzi. Legtöbbször számítógépeznek, interneteznek és tévét néznek. Ez sem a testi, sem a lelki egészségre nincs jó hatással.
A közösségi oldalak elterjedésével és gyakori használatával, könnyebben és gyorsabban megoldható lenne a különböző sport- és kulturális rendezvények terjesztése, hirdetése.



